Rhodespark-aanval: Vrou raak flou in hofRhodespark in Kensington, Johannesburg (Foto: ttruluck, panoramio.com) Die vrou, wie se identiteit nie bekend gemaak word nie, het onbedaarlik begin huil voordat sy flou geraak het in die hooggeregshof wat in Palm Ridge sit. Die vrou het getuig dat die leier van die groep aanvallers kwaad geraak het toe hy besef die paartjies het nie geld by hulle nie. Die vrou, haar man en nog twee mense is op 17 Oktober 2015 in Rhodespark in Kensington deur 12 mans voorgekeer. Die verdagtes het die mans vasgebind en in die dam gegooi terwyl hulle een van die vroue verkrag het. Die ander vrou is seksueel aangerand voordat sy daarin kon slaag om te vlug. Albei die mans het verdrink. Volgens die vrou het die leier van die groep haar verkrag terwyl ŉ ander aanvaller haar vriendin seksueel aangerand het. “Ons het ná die tyd vir ons mans geskree, maar hulle het nooit gereageer nie. Ek het myself met my geskeurde broekie afgevee en dit daar gelos,” het die huilende vrou getuig. “Ek was erg getraumatiseerd. Ek was van Oktober tot Januarie vanjaar in die hospitaal.” Regter Papi Masospa het ŉ paar vrae aan die vrou gestel voor sy die getuiebank verlaat en flou geword het. Mense in die hof het die vrou te hulp gesnel en probeer bybring. Sy is na buite geneem waar sy bygekom en weer onbedaarlik begin huil het. Die saak gaan Woensdag voort. Die verhoor van Thabo Nkala (25), Admore Ndlovu (23) en Mduduzi Mathibela Lawrence (32) het Dinsdag in dié hof begin waar hulle teregstaan op aanklagte van moord, verkragting, seksuele aanranding, aanranding en roof. Die drie beskuldigdes het onskuldig gepleit op al die aanklagte teen hulle. Lees alle vorige berigte oor die Rhodespark-aanval op Maroela Media.